b'\n_START_ARTICLE_\nVytautas Statulevi\xc4\x8dius\n_START_SECTION_\nBiografija\n_START_PARAGRAPH_\nGim\xc4\x97 \xc5\xabkinink\xc5\xb3 \xc5\xa1eimoje. 1936\xe2\x80\x931941\xc2\xa0m. mok\xc4\x97si Dubuli\xc5\xa1kio prad\xc5\xbeios mokykloje. 1942\xe2\x80\x931944\xc2\xa0m. dirbo t\xc4\x97v\xc5\xb3 \xc5\xabkyje. 1944\xe2\x80\x931945\xc2\xa0m. Bik\xc5\xabn\xc5\xb3 apylink\xc4\x97s tarybos pirmininko pavaduotojas ir apylink\xc4\x97s pieno pri\xc4\x97mimo punkto ved\xc4\x97jas. 1945\xe2\x80\x931946\xc2\xa0m. mok\xc4\x97si Antaliept\xc4\x97s \xc5\xbeem\xc4\x97s \xc5\xabkio mokykloje. 1946\xc2\xa0m. Tauragn\xc5\xb3 progimnazijoje eksternu i\xc5\xa1laik\xc4\x97 baigiamuosius egzaminus._NEWLINE_1947\xe2\x80\x931949\xc2\xa0m. lank\xc4\x97 Darbinink\xc5\xb3 ir valstie\xc4\x8di\xc5\xb3 parengiamuosius kursus prie Vilniaus universiteto (VU). 1949\xc2\xa0m. buvo priimtas \xc4\xaf Kauno universitet\xc4\x85. Pa\xc5\xa1alinus i\xc5\xa1 universiteto paskirtas Salako vakarin\xc4\x97s darbo jaunimo progimnazijos direktoriumi. 1949\xe2\x80\x931954\xc2\xa0m. studijavo VU Fizikos ir matematikos fakultete. 1951\xe2\x80\x931954\xc2\xa0m. dirbo universiteto Bendrosios matematikos katedros vyresniuoju laborantu. 1954\xc2\xa0m. ved\xc4\x97. \xc5\xbdmona\xc2\xa0\xe2\x80\x93 Irena Vapsvait\xc4\x97. Susilauk\xc4\x97 s\xc5\xabnaus Vyto, kuris taip pat yra matematikos moksl\xc5\xb3 daktaras. 1954\xe2\x80\x931957\xc2\xa0m. mok\xc4\x97si Leningrado universiteto Tikimybi\xc5\xb3 teorijos ir matematikos katedros aspirant\xc5\xabroje ir kartu dirbo VU Bendrosios matematikos katedros asistentu._NEWLINE_1957\xe2\x80\x931959\xc2\xa0m. LSSR MA Fizikos ir matematikos instituto vyresnysis mokslinis bendradarbis ir VU Bendrosios matematikos katedros vyresnysis d\xc4\x97stytojas. 1958\xc2\xa0m. sta\xc5\xbeavosi Maskvos universitete pas akademik\xc4\x85 Andrej\xc5\xb3 Kolmogorov\xc4\x85. 1959\xc2\xa0m. Leningrado universitete apgyn\xc4\x97 fizikos ir matematikos moksl\xc5\xb3 kandidato disertacij\xc4\x85 \xe2\x80\x9eLokalin\xc4\x97s ribin\xc4\x97s teoremos nehemogenin\xc4\x97ms Markovo grandin\xc4\x97ms\xe2\x80\x9c. 1959\xe2\x80\x931960\xc2\xa0m. Fizikos matematikos instituto bendradarbis ir Matematikos sektoriaus vadovas. 1960\xc2\xa0m. sta\xc5\xbeavosi Maskvos Michailo Lomonosovo universitete. 1960\xc2\xa0m. tapo VU docentu. 1960\xe2\x80\x931966\xc2\xa0m. Fizikos ir matematikos instituto direktoriaus pavaduotojas moksliniam darbui, 1960\xe2\x80\x931965\xc2\xa0m. Matematikos sektoriaus vadovas, 1965\xe2\x80\x932003\xc2\xa0m. Tikimybi\xc5\xb3 teorijos skyriaus vadovas. 1966\xe2\x80\x931995\xc2\xa0m. Fizikos ir matematikos instituto (nuo 1977\xc2\xa0m. Matematikos ir kibernetikos, nuo 1990\xc2\xa0m. Matematikos ir informatikos institutas) direktorius. 1967\xc2\xa0m. apgyn\xc4\x97 fizikos ir matematikos moksl\xc5\xb3 daktaro disertacij\xc4\x85. 1968\xc2\xa0m. jam suteiktas profesoriaus vardas. 1970\xe2\x80\x931984\xc2\xa0m. \xe2\x80\x9e\xc5\xbdinijos\xe2\x80\x9c draugijos Vilniaus valdybos pirmininkas. 1972\xc2\xa0m. i\xc5\xa1rinktas LSSR MA tikruoju nariu. 1976\xe2\x80\x931985\xc2\xa0m. LSSR MA Fizikos, technikos ir matematikos moksl\xc5\xb3 skyriaus akademikas sekretorius. 1984\xe2\x80\x931990\xc2\xa0m. \xe2\x80\x9e\xc5\xbdinijos\xe2\x80\x9c draugijos valdybos pirmininkas. 1985\xe2\x80\x931991\xc2\xa0m. LSSR MA viceprezidentas. 1987\xe2\x80\x931990\xc2\xa0m. SSRS AT liaudies deputatas ir Lietuvos deputat\xc5\xb3 grup\xc4\x97s seni\xc5\xabnas. 1988\xc2\xa0m. Vytauto Did\xc5\xbeiojo universiteto atk\xc5\xabrimo iniciatyvin\xc4\x97s grup\xc4\x97s narys._NEWLINE_1990\xe2\x80\x931995\xc2\xa0m. Matematikos ir informatikos instituto direktorius. \xc5\xbdmonai mirus, 1993\xc2\xa0m. ved\xc4\x97 matematikos profesor\xc4\x99 Aldon\xc4\x85 Ale\xc5\xa1kevi\xc4\x8dien\xc4\x99. 1995\xc2\xa0m. i\xc5\xa1rinktas Matematikos ir informatikos instituto senato pirmininku. 1995\xe2\x80\x932000\xc2\xa0m. Vytauto Did\xc5\xbeiojo universiteto Matematikos ir statistikos katedros ved\xc4\x97jas. 1997\xe2\x80\x931998\xc2\xa0m. Vilniaus Gedimino technikos universiteto Matematin\xc4\x97s statistikos katedros profesorius. 1996\xe2\x80\x932003\xc2\xa0m. Matematikos ir informatikos instituto senato pirmininkas ir instituto Tikimybi\xc5\xb3 teorijos skyriaus vadovas. 2000\xe2\x80\x932003\xc2\xa0m. Ministr\xc5\xb3 pirminink\xc5\xb3 Rolando Pakso ir Algirdo Brazausko visuomeninis patar\xc4\x97jas mokslo ir \xc5\xa1vietimo klausimais. 2003\xc2\xa0m. i\xc5\xa1rinktas Matematikos ir informatikos instututo Tarybos nariu._NEWLINE_Nuo jaun\xc5\xb3 dien\xc5\xb3 grojo armonika ir akordeonu, ypa\xc4\x8d m\xc4\x97go armonik\xc4\x85. V\xc4\x97liau pam\xc4\x97go med\xc5\xbeiokl\xc4\x99, vandens sport\xc4\x85, tenis\xc4\x85, ra\xc5\xa1\xc4\x97 eil\xc4\x97ra\xc5\xa1\xc4\x8dius. 2003\xc2\xa0m. lapkri\xc4\x8dio 23 d. mir\xc4\x97 d\xc4\x97l sunkios ligos.  Palaidotas Vilniaus Antakalnio kapin\xc4\x97se.\n_START_SECTION_\nMokslin\xc4\x97 veikla\n_START_PARAGRAPH_\nJam vadovaujant Fizikos ir matematikos institutui, tikimybi\xc5\xb3 teorija ir matematin\xc4\x97 statistika tapo pagrindine instituto mokslini\xc5\xb3 tyrim\xc5\xb3 kryptimi. \xc5\xa0ios krypties darbai susilauk\xc4\x97 ir tarptautinio pripa\xc5\xbeinimo. Kartu buvo pl\xc4\x97tojamos ir kitos matematikos \xc5\xa1akos\xc2\xa0\xe2\x80\x93 diferencialin\xc4\x97s lygtys ir skaitmeniniai j\xc5\xb3 sprendimo metodai, taip pat matematin\xc4\x97 logika ir algoritm\xc5\xb3 teorija. Daug d\xc4\x97mesio V. Statulevi\xc4\x8dius skyr\xc4\x97 informatikos pl\xc4\x97trai. 1962\xc2\xa0m. \xc4\xafkurtas instituto Skai\xc4\x8diavimo centras, suvaidin\xc4\x99s reik\xc5\xa1ming\xc4\x85 vaidmen\xc4\xaf pl\xc4\x97tojant Lietuvoje informatikos moksl\xc4\x85 bei jo taikymus bei pagreitinant kit\xc5\xb3 mokslo sri\xc4\x8di\xc5\xb3 rezultat\xc5\xb3 diegim\xc4\x85. Fizikos ir matematikos institutas tapo pagrindiniu matematikos ir informatikos mokslo centru Lietuvoje, reik\xc5\xa1mingai remian\xc4\x8diu moksl\xc4\x85 ir studijas daugelyje Lietuvos universitet\xc5\xb3._NEWLINE_V. Statulevi\xc4\x8dius pasi\xc5\xabl\xc4\x97 ir su savo mokiniais R. Rudzkiu ir L. Sauliu i\xc5\xa1pl\xc4\x97t\xc4\x97 tikimybi\xc5\xb3 teorijoje ir matematin\xc4\x97je statistikoje dabar gerai \xc5\xbeinom\xc4\x85 ir da\xc5\xbenai taikom\xc4\x85 semiinvariant\xc5\xb3 metod\xc4\x85 retai pasitaikan\xc4\x8di\xc5\xb3 \xc4\xafvyki\xc5\xb3 tikimyb\xc4\x97ms nagrin\xc4\x97ti. \xc5\xa0iuo metodu buvo tiriamos did\xc5\xbei\xc5\xb3j\xc5\xb3 nuokrypi\xc5\xb3 tikimyb\xc4\x97s nepriklausom\xc5\xb3 ir silpnai priklausom\xc5\xb3 atsitiktini\xc5\xb3 dyd\xc5\xbei\xc5\xb3 sumoms, daugiatiesin\xc4\x97ms formoms, kartotiniams stochastiniams integralams ir \xc4\xafvairioms statistikoms. V. Statulevi\xc4\x8diaus semiinvariant\xc5\xb3 metodas bei su jo pagalba gauti reik\xc5\xa1mingi rezultatai tikimybi\xc5\xb3 teorijos ir matematin\xc4\x97s statistikos did\xc5\xbei\xc5\xb3j\xc5\xb3 nuokrypi\xc5\xb3 problematikoje peln\xc4\x97 jam tarptautin\xc4\xaf pripa\xc5\xbeinim\xc4\x85._NEWLINE_Jam dirbant LMA viceprezidentu, atsirado dar viena i\xc5\xa1 jo veiklos sri\xc4\x8di\xc5\xb3\xc2\xa0\xe2\x80\x93 valstybin\xc4\x97s reik\xc5\xa1m\xc4\x97s projekt\xc5\xb3 mokslin\xc4\x97 ekspertiz\xc4\x97. \xc5\xa0iam tikslui jis telk\xc4\x97 \xc4\xafvairi\xc5\xb3 sri\xc4\x8di\xc5\xb3 mokslinink\xc5\xb3 grupes. Reik\xc5\xa1mingas vaidmuo ekspertiz\xc4\x97je teko matematiniams modeliams ir j\xc5\xb3 analizei. Svarbus \xc5\xa1ios veiklos rezultatas\xc2\xa0\xe2\x80\x93 \xe2\x80\x9eGazprom\xe2\x80\x9c atsisakymas eksploatuoti naftos telkin\xc4\xaf D-6, esant\xc4\xaf Baltijos j\xc5\xabroje netoli Nidos. Matematiniai metodai taikyti ir vertinant Kruonio hidroakumuliacin\xc4\x97s elektrin\xc4\x97s, Kauno nutekam\xc5\xb3j\xc5\xb3 vanden\xc5\xb3 valymo ir kit\xc5\xb3 objekt\xc5\xb3 poveik\xc4\xaf aplinkai._NEWLINE_1973\xc2\xa0m. prad\xc4\x97tos organizuoti Vilniaus tarptautini\xc5\xb3 tikimybi\xc5\xb3 teorijos ir matematin\xc4\x97s statistikos konferencijos. Jos tapo garsi\xc5\xb3j\xc5\xb3 Berklio konferencij\xc5\xb3 t\xc4\x99siniu ir peln\xc4\x97 pasaulin\xc4\xaf pripa\xc5\xbeinim\xc4\x85. V. Statulevi\xc4\x8dius buvo Tarptautinio statistikos instituto bei JAV matematik\xc5\xb3 bei Europos statistik\xc5\xb3 draugij\xc5\xb3 narys, taip pat Lietuvos netiesini\xc5\xb3 rei\xc5\xa1kini\xc5\xb3 analitik\xc5\xb3 asociacijos prezidentas. Daug met\xc5\xb3 jis buvo presti\xc5\xbeinio matematinio \xc5\xbeurnalo \xe2\x80\x9eTikimybi\xc5\xb3 teorija ir jos taikymai\xe2\x80\x9c (rus\xc5\xb3 kalba) vyriausiasis redaktorius, \xc5\xbeurnalo \xe2\x80\x9eLietuvos matematikos rinkinys\xe2\x80\x9c redakcin\xc4\x97s kolegijos narys. Kaip vizituojantis profesorius dirbo Maskvos, Sankt Peterburgo, Kalifornijos, Toronto, Otavos, Bylefeldo, Geteborgo, Romos ir kituose universitetuose, buvo kviestinis prane\xc5\xa1\xc4\x97jas Tarptautiniame matematik\xc5\xb3 kongrese Vankuveryje ir daugelyje kit\xc5\xb3 tarptautini\xc5\xb3 konferencij\xc5\xb3._NEWLINE_Daugiau nei 250 knyg\xc5\xb3, straipsni\xc5\xb3, prane\xc5\xa1im\xc5\xb3 tezi\xc5\xb3 autorius.  Apie j\xc4\xaf paskelbta per 260 straipsni\xc5\xb3.  Jis 22 mokslini\xc5\xb3 leidini\xc5\xb3 redaktorius. V. Statulevi\xc4\x8dius yra 35 disertant\xc5\xb3, i\xc5\xa1 kuri\xc5\xb3 10 tapo profesoriais, mokslinis vadovas.  2005\xc2\xa0m. \xc4\xafsteigta vardin\xc4\x97 akademiko V. Statulevi\xc4\x8diaus stipendija, skiriama gabiausiems Lietuvos universitet\xc5\xb3 matematikos ir statistikos studij\xc5\xb3 program\xc5\xb3 studentams.'